На основу члана 41. став 10. Пословника Владе („Службени гласник РС”, бр. 61/06 - пречишћен текст, 69/08, 88/09, 33/10, 69/10, 20/11, 37/11 и 30/13), Министарство финансија објављује

**ИЗВЕШТАЈ**

**О СПРОВЕДЕНОЈ ЈАВНОЈ РАСПРАВИ О НАЦРТУ ЗАКОНА О НАКНАДАМА ЗА КОРИШЋЕЊЕ ЈАВНИХ ДОБАРА**

Одбор за привреду и финансије је на седници одржаној дана 27. децембра 2017. године, Закључком 05 Број: 011-13022/2017 одобрио је спровођење јавне расправе о Нацрту закона о накнадама за коришћење јавних добара (у даљем тексту Нацрт закона) и одредио Програм јавне расправе о Нацрту закона. Закључком 05 Број: 011-1623/2018 од 21. фебруара 2018. године и Закључком 05 Број: 011-2207/2018 од 15. марта 2018. године продужен је период одржавања јавне расправе.

Јавна расправа о Нацрту закона спроведена је у периоду од 3. јануара до 20. марта 2018. године, а текст Нацрта закона био је постављен на интернет страници Министарства финансија [www.mfin.gov.rs](http://www.mfin.gov.rs) и на порталу е-управе, са позивом свим заинтересованим странама да у току трајања јавне расправе доставе своје коментаре, предлоге и сугестије за унапређење текста Нацрта закона, путем електронске поште на адресу: fiskalni sektor @mfin.gov.rs или писаним путем на адресу: Министарство финансија, Сектор за фискални систем, Кнеза Милоша 20, 11000 Београд.

Текст Нацрт закона сачињен је у оквиру рада радне групе у чијем саставу су поред представника Министарства финансија, били и представници других министарстава у чијој су надлежности прописи којима се уређују накнаде (Министарства рударства и енергетике, Министарства пољопривреде, шумарства и водопривреде, Министарства заштите животне средине, Министарства трговине, туризма и телекомуникација, Министарства грађевинарства, саобраћаја и инфраструктуре и Министарства културе и информисања), представници Републичког секретаријата за законодавство, представник факултета, НАЛЕД-а и УСАИД-а.

Министарство финансија у сарадњи са Привредном комором Србије организовало је округле столове на којима је представљен Нацрт закона, и то: 1. фебруара 2018. године у просторијама Привредне коморе Србије и 20. марта 2018. године у просторијама Регионалне привредне коморе Нови Сад у Новом Саду, а у сарадњи са USAID-ом састанак са привредницима и заинтересованим лицима, 16. марта 2018. године, у просторијама Хотела Crown Plaza у Београду.

Учесници на јавној расправи били су: представници покрајинских, градских и општинских органа, представници правних лица, представници невладиног сектора, стручна јавност и друга заинтересована лица.

Учесници у јавној расправи показали су велику заинтересованост за учешће у јавној расправи. Присутнима су представљени најважнији разлози за доношење Нацрта закона који се огледају у потреби системског уређења накнада за коришћење јавних добара, транспарентности, обезбеђењу предвидивости трошкова пословања привреди и рационалног коришћења јавних добара, о чему су изнета позитивна мишљења стручне јавности и привредних субјеката.

Током одржаних презентација и расправа о Нацрту закона, учесници јавних расправа узели су активно учешће и изнели своје предлоге, питања и коментаре на текст Нацрта закона. Изнети коментари били су у правцу појашњења концептуалних и појединачних решења садржаних у Нацрту закона.

Највеће интересовање учесника у јавној расправи односило се на накнаде за заштиту животне средине, накнаде за коришћење енергије и енергената, накнаде за воде, а с тим у вези изнети су предлози, примедбе и сугестије које се односе на:

- прецизирање основа плаћања накнаде за коришћење заштићених подручја;

- висину накнаде за коришћење заштићених подручја за одређене основе плаћања (нпр. накнаде зa прeнoс тeлeфoнскoг сaoбрaћaja у зaштићeнoм пoдручjу зa пoдзeмни вoд), односно брисање основа плаћања нaкнaде зa зaкуп дeлa oбjeктa зa пoстaвљaњe бaзнe стaницe (aнтeнe) зa прeнoс интeрнeт сигнaлa и пружaњe интeрнeт услугa вaн нaсeљeнoг мeстa);

- прописивање ослобођења од плаћања накнаде за коришћење заштићених подручја по основу изношења кошница са пчелама на површине које спадају у јавно добро;

- укидање накнаде за унапређивање и заштиту животне средине;

- брисање предложеног ослобођења од накнаде за заштиту и унапређивање животне средине за обвезнике који плаћају накнаде за загађивање животне средине;

- висину накнаде за производе који после употребе постају посебни токови отпада (електричне и електронске производе);

- прописивање олакшица за накнаду за загађивање животне средине за све загађиваче по основу улагања у нову технологију;

- измену начина утврђивања и плаћања накнада за производе који после употребе постају посебни токови отпада у делу који се односи на обрачун накнаде за батерије и акумулаторе и за електричне и електронске производе тако да се утврђује решењем министарства надлежног за послове заштите животне средине;

- прописивање посебног основа наплате накнаде за коришћење ресурса и резерви минералних сировина по основу коришћења природног угљендиоксида и основице;

- основицу накнаде за коришћење ресурса и резерви минералних сировина, у смислу прописивања нето прихода од продаје крајњег производа као основице за све поступке прераде (хидро, пиро, електрометалуршке поступаке) и то и за металичне и неметаличне минералне сировине;

- укидање накнаде за унапређење енергетске ефикасности;

- укидање накнада за коришћење енергије и енергената (накнада за биогорива, накнада за формирање и одржавање резерви нафте и деривата нафте, накнада за унапређење енергетске ефикасности);

- основицу накнаде за коришћење воде када се користи ради флаширања (да се изврши измена основице из произведене у продату количину воде);

- брисање лица које користи воду за узгој риба у рибњацима као обвезника накнаде за коришћење вода;

- прописивање нaкнaде зa кoришћeњe пoљoприврeднoг зeмљиштa у држaвнoj свojини у нeпoљoприврeднe нaмeнe;

- прецизирање основа плаћања накнаде за коришћење шумског земљишта у државној својини у нешумске намене, као и да се висина те накнаде пропише законом;

- увођење накнада за постављање водовода, канализације, електричних мрежа, електронских комуникационих мрежа и припадајућих средстава и сл. на јавном путу, у заштитном пружном појасу и јавним површинама;

- другачију расподелу прихода остварених по основу накнада (нпр. да се повећа учешће прихода јединице локалне самоуправе у накнади за промену намене пољопривредног земљишта, односно да се повећа учешће прихода јединице локалне самоуправе у накнади за промену намене шума и шумског земљишта, односно да се повећа учешће прихода јединице локалне самоуправе у накнади за коришћење дрвета).

Поред напред поменутих, најбројнијих сугестија и предлога, било је и оних које су начелног карактера. Значајно је да је у току јавне расправе пристигао одређени број сугестија у погледу прописивања нових накнада, као и за брисање одређених накнада. Такође, дати су и бројни супротстављени предлози посебно у вези висине накнада (за исту накнаду се тражи повећање висине, а друга заинтересована страна тражи смањење висине накнаде – нпр. за коришћење природног лековитог фактора, промену намене пољопривредног земљишта).

Након завршене јавне расправе све примедбе, предлози и сугестије биће разматране у оквиру рада радне групе, након чега ће се определити коначни ставови.